তথ্যবিবরণী                                                                                      নম্বর : ৭৪২

স্মার্ট বাংলাদেশের জন‌্য মেধা সম্পদ সংরক্ষণ এবং শিক্ষার ডিজিটাল রূপান্তর খুবই গুরুত্বপূর্ণ

-- টেলিযোগাযোগ মন্ত্রী

ঢাকা, ১০ ফাল্গুন (২৩ ফেব্রুয়ারি):

ডাক ও টেলিযোগাযোগ মন্ত্রী মোস্তফা জব্বার বলেছেন, স্মার্ট বাংলাদেশ বিনির্মাণে মেধা সম্পদ সংরক্ষণ এবং শিক্ষার ডিজিটাল রূপান্তর এই দু’টি বিষয় খুবই গুরুত্বপূর্ণ।

মন্ত্রী আজ ঢাকার পূর্বাচলে বঙ্গবন্ধু বাংলাদেশ-চীন ফ্রেন্ডশিপ এক্সিবিশন সেন্টারে বেসিস সফট এক্সপো ২০২৩ এর উদ্বোধনী অনুষ্ঠানে বিশেষ অতিথির বক্তৃতাকালে এ আহ্বান জানান।

মন্ত্রী বলেন, বেসিস সদস্যরা মেধাসম্পদ সৃষ্টি করে, কিন্তু সেই মেধাসম্পদ রক্ষা করার বিষয়ে সচেতন নয়। তিনি সম্প্রতি মন্ত্রিসভায় কপিরাইট আইন অনুমোদনকে একটি ইতিবাচক বিষয় হিসেবে উল্লেখ করেন। তিনি বলেন, প্রথাগত প্রচলিত শিক্ষার পরিবর্তন অবশ্যই করতে হবে। ইংরেজ ও পাকিস্তান প্রবর্তিত শিক্ষা ডিজিটাল বাংলাদেশে চলতে পারে না। শিক্ষার ডিজিটাল রূপান্তর অবশ্যই করতে হবে। সরকার ব্লেন্ডেড শিক্ষাসহ ডিজিটাল কনটেন্টের মাধ‌্যমে শিক্ষা প্রবর্তনের লক্ষ‌্যে কাজ করছে বলে মন্ত্রী জানান। মন্ত্রী লাগসই দক্ষ মানব সম্পদ তৈরিতে সরকার, ইন্ডাস্ট্রিজ, একাডেমিয়া এবং সংশ্লিষ্ট সকলকে এগিয়ে আসার আহ্বান জানান।

মন্ত্রী বলেন, দেশে সফটওয়্যার নির্ভরশীলতা বাড়ছে। স্মার্ট বাংলাদেশ বিনির্মাণে সফটওয়্যারের কোনো বিকল্প নেই। এক্ষেত্রে বেসিস উদ্যোক্তারা সবচেয়ে বেশি অবদান রাখবে বলে আশা করি। বেসিস সভাপতি ৫ বিলিয়ন থেকে ২০ বিলিয়ন ডলার রপ্তানি আয় করতে একাডেমি রিসার্চ, সরকারি সহায়তা এবং ইন্ডাস্ট্রির জন্য সুযোগ নিশ্চিত করার কথা বলেছেন। তিনি তিনটি খাতকে একটি ছাতার নিচে আনতে বলেছেন। যদি এই প্রস্তাব রাষ্ট্রের জন্য কল্যাণকর হয় তবে প্রধানমন্ত্রী অবশ্যই সেটা বিবেচনা করবেন।

শিক্ষার ডিজিটাল কনটেন্ট তৈরি দেশে একটি বড় শিল্প হিসেবে গড়ে তোলার অপার সম্ভাবনা কাজে লাগাতে বেসিস সদস্যদেরকে আহ্বান জানিয়ে ডাক ও টেলিযোগাযোগ মন্ত্রী বলেন, সফটওয়‌্যার শিল্প একটি উদ্ভাবনী, সৃজনশীল ও সেবা শিল্প। স্মার্ট বাংলাদেশ কর্মসূচি বাস্তবায়নে বেসিসকে আগামী দিনগুলোতে আরো সক্রিয় ভূমিকা পালন করতে হবে। কৃষিভিত্তিক অর্থনীতির বাংলাদেশকে সফটওয়‌্যার ব‌্যবহার করার ব‌্যাপারে সচেতন করার বিষয়টিও সফটওয়‌্যার ইন্ডাস্ট্রিজের মানুষ হিসেবে আমাদেরকেই করতে হয়েছে বলে উল্লেখ করেন বিসিএস ও বেসিস-এর সাবেক এই সভাপতি। মন্ত্রী আগামীদিনের ‌চ‌্যালেঞ্জ মোকাবেলায় সফটওয়‌্যার শিল্পের বিকাশে মানব সম্পদ তৈরিতে সরকার ও বেসিস-এর সমন্বিত উদ্যোগের প্রয়োজনীয়তার ওপর গুরুত্বারোপ করেন।

বেসিস সভাপতি রাসেল টি আহমেদের সভাপতিত্বে অনুষ্ঠানে স্পিকার ড. শিরীন শারমিন চৌধুরী প্রধান অতিথি হিসেবে বক্তৃতা করেন। আইসিটি প্রতিমন্ত্রী জুনাইদ আহমেদ পলক এ সময় উপস্থিত ছিলেন।

#

শেফায়েত/মোশারফ/সেলিম/২০২৩/২২৪০ ঘণ্টা

তথ্যবিবরণী                                                                                        নম্বর : ৭৪১

**বাংলাদেশের সাথে চীনের উন্নয়ন অংশীদারিত্ব দিন দিন শক্তিশালী হচ্ছে**

**-- ডাক ও টেলিযোগাযোগ মন্ত্রী**

ঢাকা, ১০ ফাল্গুন (২৩ ফেব্রুয়ারি):

ডাক ও টেলিযোগাযোগ মন্ত্রী মোস্তাফা জব্বারের সাথে আজ তাঁর সচিবালয়স্থ দপ্তরে বাংলাদেশে চীনা রাষ্ট্রদূত সঙ ইয়ান সৌজন‌্য সাক্ষাৎ করেন। এ সময় তাঁরা দ্বিপক্ষীয় স্বার্থসংশ্লিষ্ট বিভিন্ন বিষয়াদি বিশেষ করে মোবাইল ও টেলিযোগাযোগ খাতসহ ডিজিটাল অবকাঠামো খাতের উন্নয়ন সংক্রান্ত বিষয় নিয়ে মতবিনিময় করেন।

চীন বাংলাদেশের অকৃত্রিম বন্ধু উল্লেখ করে ডাক ও টেলিযোগাযোগ মন্ত্রী বলেন, চীন বাংলাদেশের গুরুত্বপূর্ণ উন্নয়ন অংশীদার। তিনি বাংলাদেশের অবকাঠামোগত উন্নয়নে চীনের ভূমিকার প্রশংসা করেন এবং ধন্যবাদ জানান। তিনি ভবিষ্যতে এসব সহযোগিতা অব্যাহত রাখার অনুরোধ জানান। মন্ত্রী মোবাইলসহ ডিজিটাল যন্ত্র সংযোজন ও উৎপাদন শিল্পের জন্য নতুন প্রজন্মের ছেলেমেয়েরা খুবই দক্ষতার পরিচয় দিচ্ছে উল্লেখ করে বলেন, এ খাতেও লাভজনক বিনিয়োগের সুযোগ রয়েছে। তিনি চীনকে ডিজিটাল যন্ত্র উৎপাদনে বাংলাদেশে কারখানা স্থাপনের আহ্বান জানান।

রাষ্ট্রদূত বাংলাদেশকে অন্যতম গুরুত্বপূর্ণ বন্ধুপ্রতিম দেশ হিসেবে অভিহিত করে বলেন, পারস্পারিক স্বার্থসংশ্লিষ্ট বিষয়ে বন্ধুপ্রতিম দু’দেশের মধ্যে সহযোগিতা অব্যাহত থাকবে। আঞ্চলিক সংযোগ বৃদ্ধি এ অঞ্চলের সব দেশের জন্য অর্থনৈতিক সমৃদ্ধি বয়ে আনবে। তিনি বলেন, বাংলাদেশের সাথে চীনের উন্নয়ন অংশীদারিত্ব দিন দিন শক্তিশালী হচ্ছে। ভবিষ্যতে এ উন্নয়ন সহযোগিতা অব্যাহত থাকবে বলে তিনি আশাবাদ ব্যক্ত করেন।

#

শেফায়েত/মোশারফ/সেলিম/২০২৩/২২৪০ ঘণ্টা

তথ্যবিবরণী                                                                                        নম্বর : ৭৪০

**সরকার সকল ধর্মের সহাবস্থান নিশ্চিতে অঙ্গীকারবদ্ধ**

**-- স্থানীয় সরকার মন্ত্রী**

ঢাকা, ১০ ফাল্গুন (২৩ ফেব্রুয়ারি):

স্থানীয় সরকার মন্ত্রী মোঃ তাজুল ইসলাম বলেছেন, জাতির পিতা বঙ্গবন্ধু শেখ মুজিবুর রহমানের অসাম্প্রদায়িক বাংলাদেশে কোনো ধর্মীয় বৈষম্য থাকার সুযোগ নেই। সরকার সকল ধর্মের সহাবস্থান নিশ্চিত করতে বদ্ধপরিকর।

মন্ত্রী আজ ঢাকায় বাংলাদেশ বৌদ্ধ কৃষ্টি প্রচার সংঘের উদ্যোগে ধর্মরাজিক বৌদ্ধ মহাবিহারে অনুষ্ঠিত অতীশ দীপঙ্কর, বিশুদ্ধানন্দ ও শুদ্ধানন্দ শান্তি স্বর্ণপদক প্রদান অনুষ্ঠানে প্রধান অতিথির বক্তৃতাকালে একথা বলেন।

স্থানীয় সরকার মন্ত্রী বলেন, নিজ ধর্মকে ভালোবাসার সাথে সাথে অন্যের ধর্মকেও সম্মান করতে হবে। বিভিন্ন ধর্মের মানুষের পারস্পরিক সম্মানবোধই বঙ্গবন্ধুর সোনার বাংলা নিশ্চিত করবে। এ সময় তিনি ধর্মীয় সুযোগ সন্ধানীরা যাতে ধর্মকে ব্যবহার করে মানুষকে ভুল পথে পরিচালিত করতে না পারে সেজন্য সবাইকে সজাগ থাকার আহ্বান জানান।

মন্ত্রী বলেন, বঙ্গবন্ধু ধর্মীয় বিভাজন মুক্ত সোনার বাংলা গড়ার জন্য সংগ্রাম করেছেন। তাঁরই সুযোগ্য কন্যা প্রধানমন্ত্রী শেখ হাসিনা অসাম্প্রদায়িক বাংলাদেশ গড়ার লক্ষ্যে সকল বৈষম্য দূর করার জন্য অবিরাম কাজ করে যাচ্ছেন। প্রধানমন্ত্রী ধর্মীয় বৈষম্যের সাথে লিঙ্গ বৈষম্যও দূর করতে কাজ করছেন। তিনি বঙ্গবন্ধুর দর্শন বুকে ধারণ করে বাংলাদেশের মানুষের ভাগ্য উন্নয়নে কাজ করে যাচ্ছেন।

মন্ত্রী আরো বলেন, বিগত ১৪ বছরে এই সরকারের বিদ্যুৎ খাত, তথ্য ও প্রযুক্তি খাত এবং যোগাযোগ ব্যবস্থার অভূতপূর্ব উন্নয়নের ফলে মানুষের জীবনযাত্রার মানের ব্যাপক উন্নয়ন হয়েছে।

এ সময় স্থানীয় সরকার মন্ত্রী চট্টগ্রামের কাতালগঞ্জে নবপণ্ডিত বিহারের উন্নয়নের জন্য ২ কোটি টাকা অনুদানের ঘোষণা দেন ।

অনুষ্ঠানে বৌদ্ধ ভিক্ষুসহ বৌদ্ধ ধর্মের গণ্যমান্য ব্যক্তিবর্গ উপস্থিত ছিলেন।

#

হেমায়েত/মোশারফ/সেলিম/২০২৩/২১৫০ ঘণ্টা

তথ্যবিবরণী                                                                                        নম্বর : ৭৩৯

**রাঙ্গামাটির দুর্গম এলাকায় বিনামূল্যে সোলার হোম প্যানেল**

**বিদ্যুৎ বিতরণ করলেন পার্বত্য চট্টগ্রাম বিষয়ক মন্ত্রী**

রাঙ্গামাটি, ১০ ফাল্গুন (২৩ ফেব্রুয়ারি):

পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, পার্বত্য দুর্গম এলাকায় সৌর শক্তির আলোয় আলোকিত করার লক্ষ্যে সৌর বিদ্যুৎ প্যানেল বিতরণ করা হচ্ছে। পার্বত্য তিন জেলার দুর্গম পাহাড়ি ৪২ হাজার ৫০০ পরিবার সম্পূর্ণ বিনামূল্যে সৌর বিদ্যুৎ সুবিধা ভোগ করবে।

আজ রাঙ্গামাটি জেলার কাপ্তাই উপজেলাধীন ওয়াগ্গা ইউনিয়নের সাক্রাছড়ি উচ্চ বিদ্যালয় প্রাঙ্গণে দুর্গম এলাকার দুই ইউনিয়নের ১১৫ সুবিধাভোগী পরিবারের মাঝে সম্পূর্ণ বিনামূল্যে সোলার হোম প্যানেল এর মাধ্যমে বিদ্যুৎ বিতরণ অনুষ্ঠানে প্রধান অতিথির বক্তব্যে পার্বত্য মন্ত্রী এসব কথা বলেন।

মন্ত্রী বলেন, প্রধানমন্ত্রী শেখ হাসিনার নেতৃত্বাধীন পার্বত্য তিন জেলার দুর্গম এলাকার পাহাড়ি বিভিন্ন জনগোষ্ঠীর মানোন্নয়নে পার্বত্য অঞ্চলে স্কুল, কলেজ, বিশ্ববিদ্যালয় ও কারিগরি শিক্ষাসহ উচ্চ শিক্ষা প্রতিষ্ঠান নির্মাণ, অবকাঠামোগত উন্নয়ন, রাস্তাঘাট, কালভার্ট, ব্রিজ নির্মাণসহ প্রধানমন্ত্রীর স্মার্ট বাংলাদেশ গড়ে তোলার কাজ অব্যাহত রয়েছে। তিনি বলেন, এসব জনসেবা নিশ্চিত করতে সরকার পার্বত্য জেলাগুলোর জন্য ১০ হাজার কোটি টাকার উন্নয়ন কাজ বাস্তবায়ন করছে।

পার্বত্য চট্টগ্রাম উন্নয়ন বোর্ডের চেয়ারম্যান নিখিল কুমার চাকমার সভাপতিত্বে এসময় অন্যান্যের মধ্যে পার্বত্য উন্নয়ন বোর্ডের ভাইস-চেয়ারম্যান নুরুল আলম চৌধুরী, রাঙ্গামাটি পার্বত্য জেলা পরিষদের চেয়ারম্যান অংসুইপ্রু চৌধুরী, রাঙ্গামাটি জেলা প্রশাসক মোহাম্মদ মিজানুর রহমান, বাংলাদেশ মেশিন টুলস্ ফ্যাক্টরি (বিএমটিএফ) পরিচালক ব্রিগেডিয়ার জেনারেল রোসায়দুল মাওলা, বিএমটিএফ-এর জিএম লে. কর্নেল বজলুর রহমান হায়াতী, পার্বত্য চট্টগ্রাম উন্নয়ন বোর্ডের সদস্য (প্রশাসন) ইফতেখার আহমেদ, পার্বত্য চট্টগ্রাম উন্নয়ন বোর্ডের সদস্য (বাস্তবায়ন ও প্রকল্প পরিচালক) মোঃ হারুন-অর-রশিদ প্রমুখ উপস্থিত ছিলেন।

মন্ত্রী বলেন, প্রধানমন্ত্রী শেখ হাসিনা গ্রামকে শহরে রূপান্তর করার ঘোষণা দিয়েছেন। আমরা সে লক্ষ্যে এগুচ্ছি। তিনি বলেন, অতীতের কোনো সরকার জনগণের উন্নয়নের জন্য কোনো প্রকার আন্তরিক ছিল না। ব্রিটিশ, পাকিস্তান ও বাংলাদেশের প্রায় পৌনে ৩ শত বছর শাসনকালের মধ্যে বাংলাদেশ আওয়ামী লীগের মাত্র সাড়ে ২২ বছরের শাসনামলে প্রধানমন্ত্রী শেখ হাসিনার নেতৃত্বে সারাদেশে অভূতপূর্ব সাফল্য অর্জিত হয়েছে। সরকার মেয়েদের উচ্চশিক্ষা নিশ্চিত করেছে। মেয়েদের উপবৃত্তি প্রদানের ব্যবস্থা করেছে। তিনি বলেন, সরকার মুক্তিযোদ্ধা ভাতা, বিধবা ভাতা, প্রতিবন্ধী ভাতা, বেদে, হরিজনদের ভাতা নিশ্চিত করেছে। সরকার সম্পূর্ণ আন্তরিক হয়েই জনগণের কল্যাণে বিভিন্ন উন্নয়ন কাজ করছে।

মন্ত্রী ওয়াগগা সোলার প্যানেল হোম সিস্টেম বিতরণ শেষে নানিয়ারচর উপজেলাধীন ঘিলাছড়ি ইউনিয়ন বাজার এলাকা হতে নিচ পাড়া পযন্ত পাকা রাস্তার ভিত্তিপ্রস্তর স্থাপন করেন।

#

রেজুয়ান/মোশারফ/সেলিম/২০২৩/২২০০ ঘণ্টা

তথ্যবিবরণী                                                                                        নম্বর : ৭৩৮

**রাষ্ট্রের মূল চেতনায় আঘাতকারীরা এখনো সক্রিয়**

**-- তথ্য ও সম্প্রচার মন্ত্রী**

ঢাকা, ১০ ফাল্গুন (২৩ ফেব্রুয়ারি):

তথ্য ও সম্প্রচার মন্ত্রী ড. হাছান মাহ্‌মুদ বলেছেন, ‘রাষ্ট্রের চেতনার বেদীমূলে আঘাতকারী গোষ্ঠী এখনো সক্রিয়। সামাজিক যোগাযোগ মাধ্যম ব্যবহার করে তারা মাঝে মধ্যেই ধর্মীয় সম্প্রীতি বিনষ্টের অপচেষ্টা করে। এদের বিষয়ে সতর্ক থাকতে হবে।’

আজ রাজধানীর টিকাটুলিতে রামকৃষ্ণ মঠ ও মিশনে শ্রী রামকৃষ্ণের ১৮৮তম জন্মতিথি ও রামকৃষ্ণ মিশনের ১২৫তম প্রতিষ্ঠাবার্ষিকী উৎসবে প্রধান অতিথির বক্তৃতায় মন্ত্রী এসব কথা বলেন। মিশনের অধ্যক্ষ স্বামী পূর্ণাত্মানন্দ, স্বামী দেবাধ্যানন্দ ও ভক্তরা এ সময় উপস্থিত ছিলেন।

ড. হাছান বলেন, ‘জাতির পিতা বঙ্গবন্ধু শেখ মুজিবুর রহমানের নেতৃত্বে মুসলিম, হিন্দু, বৌদ্ধ, খ্রিষ্টান সবার মিলিতস্রোতে আমাদের রাষ্ট্র সৃষ্টি হয়েছে সব মানুষের, সব ধর্মের সমান অধিকার প্রতিষ্ঠার জন্য। ১৯৭৫ সালের ১৫ আগস্ট বঙ্গবন্ধুকে সপরিবারে হত্যার মধ্য দিয়ে সেই সমতার চেতনার বেদীমূলে ছুরিকাঘাত করা হয়েছে, রাষ্ট্র সৃষ্টির মূল চেতনা থেকে রাষ্ট্রকে সরিয়ে নেওয়া হয়েছে।’

‘সেই ঘটনার ২১ বছর পর বঙ্গবন্ধুকন্যা শেখ হাসিনা দেশ পরিচালনার দায়িত্ব পেয়ে রাষ্ট্রকে আবার স্বাধীনতার মূল চেতনায় ফিরিয়ে আনার কাজ শুরু করেন কিন্তু সেই কাজ এখনো চলমান কারণ, রাষ্ট্রের চেতনার বেদীমূলে আঘাতকারী গোষ্ঠী এখনো সক্রিয়’ বলেন তিনি।

সম্প্রচার মন্ত্রী বলেন, ‘ধর্ম-বর্ণ নির্বিশেষে আমাদের প্রথম পরিচয় আমরা বাঙালি, তারপর আমরা কে কোন ধর্মের। একটি গোষ্ঠী এটা মানে না এবং তারা বাঙালি না বাংলাদেশি সেটা নিয়েও দ্বিধা-দ্বন্দ্বে ভোগে। এরাই ধর্মীয় সম্প্রীতি বিনষ্ট করতে চায়।’

প্রধানমন্ত্রী শেখ হাসিনার সরকার রামকৃষ্ণ মিশনের জন্য অনেক অর্থ বরাদ্দ দিয়েছেন, নতুন জায়গাও দিয়েছেন, মিশন স্কুলটি সরকারের অর্থায়নে পরিচালিত উল্লেখ করে মন্ত্রী হাছান বলেন, ‘আওয়ামী লীগ সরকার সবসময় সকল ধর্মের পাশে আছে। কিন্তু যারা ধর্মীয় সম্প্রীতি বিনষ্টের অপচেষ্টা চালায়, তাদের হাতে দেশ পরিচালনার ভার গেলে দৃশ্যপট বদলে যাবে, সেটি মনে রাখার বিনীত অনুরোধ জানাই।’

হিন্দু সম্প্রদায়ের উদ্দেশে ড. হাছান বলেন, ‘আপনারা এই মাটির, এই দেশের সন্তান। এই মাটি আপনাদের পূর্বপুরুষের। আপনাদের অধিকার রক্ষায় আওয়ামী লীগ সরকার যেমন পাশে আছে, আপনাদের নিজেদেরও সেই অধিকার রক্ষায় সোচ্চার থাকতে হবে, প্রয়োজনে অপশক্তির বিরুদ্ধে রুখে দাঁড়াতে হবে।’

অনুষ্ঠানে শ্রীনিলীপ আচার্য ও সম্প্রদায় পদাবলী কীর্তন, সারদা সংঘ গীতিনৃত্য ও পুষ্পাঞ্জলি কলা কেন্দ্রের শিশুশিল্পীরা নৃত্যানুষ্ঠান পরিবেশন করে। শিল্পীদের এ সময় ফুলেল শুভেচছা জানান ড. হাছান মাহ্‌মুদ।

#

আকরাম/সিরাজ/মোশারফ/রফিকুল/সেলিম/২০২৩/২০৫০ ঘণ্টা

তথ্যবিবরণী নম্বর : ৭৩৭

**সিলেট বিমানবন্দরের উন্নয়ন কাজ পরিদর্শন করলেন মোঃ মাহবুব আলী**

ঢাকা, ১০ ফাল্গুন (২৩ ফেব্রুয়ারি):

সিলেট ওসমানী আন্তর্জাতিক বিমানবন্দরে চলমান উন্নয়ন কাজ পরিদর্শন করেছেন বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী।

আজ সিলেট সফরকালে তিনি ওসমানী বিমানবন্দরে নির্মিতব্য টার্মিনাল ভবন, কন্ট্রোল টাওয়ার, প্রশাসনিক ভবন, কার্গো ভবন এবং রানওয়েতে চলমান উন্নয়ন কর্মকাণ্ড পরিদর্শন করেন।

পরিদর্শনকালে প্রতিমন্ত্রী চলামান উন্নয়ন কাজের বিভিন্ন দিক সম্পর্কে সরজমিনে অবহিত হন। এ সময় তিনি গুণগত মান ঠিক রেখে দ্রুততার সাথে কাজ করে নির্দিষ্ট সময়ের মধ্যে উন্নয়ন কাজ সম্পন্ন করার জন্য প্রকল্প পরিচালককে নির্দেশনা প্রদান করেন। পরিদর্শনকালে প্রকল্প পরিচালক শাহ জুলফিকার হায়দার, সিলেট বিমানবন্দরের ম্যানেজার হাফিজ উদ্দিন আহমেদ-সহ প্রকল্পসংশ্লিষ্ট কর্মকর্তাগণ উপস্থিত ছিলেন।

উল্লেখ্য, সিলেট ওসমানী আন্তর্জাতিক বিমানবন্দরে প্রায় ২ হাজার ৭শ কোটি টাকার বিভিন্ন উন্নয়ন কাজ চলমান রয়েছে। উন্নয়ন কাজগুলো সম্পন্ন হওয়ার পর এই বিমানবন্দর ব্যবহারকারী সকল যাত্রীর জন্য আন্তর্জাতিক মানের সেবা নিশ্চিত হবে।

#

তানভীর/সিরাজ/রফিকুল/লিখন/২০২৩/১৬২১ঘণ্টা

তথ্যবিবরণী                                                                                                 নম্বর : ৭৩৬

**বিদ্যুৎ প্রতিমন্ত্রীর সাথে যুক্তরাষ্ট্রের রাষ্ট্রদূতের সাক্ষাৎ**

ঢাকা, ১০ ফাল্গুন (২৩ ফেব্রুয়ারি) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদের সাথে আজ ঢাকায় তাঁর বাসভবনে বাংলাদেশে নিযুক্ত যুক্তরাষ্ট্রের রাষ্ট্রদূত পিটার হাস (Peter Haas) সাক্ষাৎ করেছেন। এ সময় তাঁরা পারস্পরিক স্বার্থসংশ্লিষ্ট বিভিন্ন বিষয় নিয়ে আলোচনা করেন।

বিদ্যুৎ প্রতিমন্ত্রী রাষ্ট্রদূতকে স্বাগত জানিয়ে বাংলাদেশে বিদ্যুৎ ও জ্বালানি খাতে বিনিয়োগের ক্ষেত্রগুলোর আলোকপাত করেন। শেভরন গ্যাস উত্তোলনে গুরুত্বপূর্ণ অবদান রাখছে উল্লেখ করে তিনি বলেন, বাংলাদেশে যুক্তরাষ্ট্রের প্রতিষ্ঠানগুলোর বিনিয়োগ আরো বাড়ানো যেতে পারে। জি.ই (G.E) বা এক্সন মবিল বা এক্সিলারেট এনার্জি বাংলাদেশে বিনিয়োগের আগ্রহ দেখাচ্ছে। মধ্য সারির আরো প্রতিষ্ঠান বাংলাদেশে বিনিয়োগ করলে স্বাগত জানানো হবে।

রাষ্ট্রদূত বলেন, যুক্তরাষ্ট্রের কয়েকটি প্রতিষ্ঠান বাংলাদেশে কাজ করার আগ্রহ প্রকাশ করেছে। এ সময় বাংলাদেশে বিদ্যুৎ ও জ্বালানি খাত, সম্ভাব্য বিনিয়োগ ইত্যাদি বিষয় নিয়ে আলোচনা হয়।

**#**

আসলাম/সিরাজ/রফিকুল/আব্বাস/২০২৩/১৮৪১ ঘণ্টা

তথ্যবিবরণী                                                                                        নম্বর : ৭৩৫

**সরকার বীর মুক্তিযোদ্ধাদের মর্যাদার আসনে অধিষ্ঠিত করেছেন**

**--- খাদ্যমন্ত্রী**

সাপাহার (নওগাঁ) ১০ ফাল্গুন (২৩ ফেব্রুয়ারি):

খাদ্যমন্ত্রী বীর মুক্তিযোদ্ধা সাধন চন্দ্র মজুমদার বলেছেন, বীর মুক্তিযোদ্ধারা জাতির শ্রেষ্ঠ সন্তান। জীবনের মায়া ত্যাগ করে তাঁরা দেশের জন্য যুদ্ধ করেছেন। শেখ হাসিনার নেতৃত্বাধীন বর্তমান সরকার বীর মুক্তিযোদ্ধাদের মর্যাদার আসনে অধিষ্ঠিত করেছেন বলেও উল্লেখ করেন তিনি।

আজ সাপাহার উপজেলা পরিষদ হল রুমে অসচ্ছল বীর মুক্তিযোদ্ধাদের আবাসন নির্মাণ প্রকল্পের আওতায় ১২টি বীর নিবাসের চাবি হস্তান্তর ও মতবিনিময় সভায় প্রধান অতিথির বক্তব্যে মন্ত্রী এসব কথা বলেন।

খাদ্যমন্ত্রী বলেন, স্বাধীনতার সময় থেকেই দেশের মানুষ দুই ভাগে ভাগ হয়ে গেছে। একটি পক্ষ স্বাধীনতার পক্ষে, অপরটি স্বাধীনতার বিপক্ষে। স্বাধীনতার বিপক্ষের লোকেরা মাঝে মধ্যেই মাথাচাড়া দিয়ে ওঠে, বিশৃঙ্খলা সৃষ্টির চেষ্টা করে। স্বাধীনতার পক্ষের লোকদের অপশক্তির সকল অপচেষ্টার বিরুদ্ধে রুখে দাঁড়াতে হবে।

সাধন চন্দ্র মজুমদার বলেন, প্রধানমন্ত্রী শেখ হাসিনা দেশের উন্নয়নে কাজ করছেন। মুক্তিযুদ্ধের স্বপক্ষীয় শক্তি হিসাবে মুক্তিযোদ্ধাদের প্রধানমন্ত্রীর উন্নয়ন বার্তা প্রচারে এগিয়ে আসতে হবে।

সাপাহার উপজেলা নির্বাহী অফিসার মোঃ আব্দুল্লাহ আল মামুনের সভাপতিত্বে অনুষ্ঠানে সম্মানিত অতিথি হিসেবে উপস্থিত ছিলেন উপজেলা পরিষদের চেয়ারম্যান মোঃ শাহজাহান হোসেন, সাবেক উপজেলা চেয়ারম্যান মোঃ শামসুল আলম শাহ চৌধুরী এবং সাবেক উপজেলা কমান্ডার বীর মুক্তিযোদ্ধা ওমর আলী।

পরে মন্ত্রী ১২ জন মুক্তিযোদ্ধার হাতে বীর নিবাসের চাবি হস্তান্তর করেন।#

কামাল/সিরাজ/রফিকুল/শামীম/২০২৩/১৮১০ঘণ্টা

তথ্যবিবরণী                                                                                                 নম্বর : ৭৩৪

**কোভিড-১৯ সংক্রান্ত সর্বশেষ প্রতিবেদন**

ঢাকা, ১০ ফাল্গুন (২৩ ফেব্রুয়ারি) :

          স্বাস্থ্য অধিদপ্তরের তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ২৯ শতাংশ। এ সময় ২ হাজার ৭৫ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৫ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৭৬৯ জন।

**#**

সুলতানা/সিরাজ/রফিকুল/আব্বাস/২০২৩/১৭৪৫ ঘণ্টা

তথ্যবিবরণী                                                                                        নম্বর : ৭৩২

**ভাষাবিরোধীদের নিয়ে শহিদ মিনারে গিয়ে আজগুবি অভিযোগ বিএনপির**

**-- তথ্য ও সম্প্রচার মন্ত্রী**

ঢাকা, ১০ ফাল্গুন (২৩ ফেব্রুয়ারি):

যুদ্ধাপরাধী আর ভাষার বিরুদ্ধাচারীদের নিয়ে শহিদ মিনারে ফুল দিতে গিয়ে বিএনপি আজগুবি অভিযোগ করছে বলেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ সচিবালয়ে নিজ মন্ত্রণালয়ের সভাকক্ষে মতবিনিময়কালে সাংবাদিকরা একুশে ফেব্রুয়ারি সকালে শহিদ মিনারে ফুল দেওয়ার সময় বিএনপি নেতাকর্মীদের ওপর হামলা হয়েছে বলে মির্জা ফখরুলের অভিযোগ নিয়ে প্রশ্ন করলে মন্ত্রী এ কথা বলেন।

ড. হাছান বলেন, ‘এটা গায়েবানা অভিযোগ। গত বছর আমরা আমাদের মিছিলের পাশ দিয়ে বিএনপির মিছিল যেতে দিয়েছি, তারা ফুল দেওয়ার পর আমরা ফুল দিয়েছি। এতে আমাদের সাড়ে তিন ঘণ্টা বেশি সময় লেগেছিল। এ বছর আমরা ফুল দিয়ে ৩০ সেকেন্ড নীরবে দাঁড়িয়েছিলাম, পুরোপুরি এক মিনিটও না, তারপর চলে গেছি। বিএনপি দেরিতে শুরু করেছে এবং তখন শহিদ মিনারে ভিড় হয়ে গেছে। তাদের কে কোথায় বাধা দিলো!’

সম্প্রচারমন্ত্রী বলেন, ‘আসলে একুশের চেতনা বা মুক্তিযুদ্ধের চেতনা কোনটাই বিএনপি ধারণ করে না। তারা একুশে ফেব্রুয়ারি, মুক্তিযুদ্ধের চেতনা নিয়ে কথা বলে আর সেই স্বাধীনতাবিরোধীদের নিয়ে রাজনীতি করে, যারা আরবি হরফে বাংলা ভাষা চালু করা, রবি ঠাকুরের গান প্রচার নিষিদ্ধ করা, ভাষা ইসলামিকরণের পক্ষে ছিল।’

বিএনপি নেত্রী খালেদা জিয়া রাজনীতি করতে পারবেন কি না এমন প্রশ্নের জবাবে ড. হাছান   
মাহ্‌মুদ বলেন, ‘বাংলাদেশের আইন অনুযায়ী কেউ যদি দুই বছরের বেশি শাস্তিপ্রাপ্ত হয় তিনি নির্বাচন করতে পারেন না। খালেদা জিয়া দুই বছরের অনেক বেশি শাস্তিপ্রাপ্ত, সাজাপ্রাপ্ত হয়েছেন। সুতরাং নির্বাচন করার প্রশ্নই আসে না। আর সরকার তাকে শর্তসাপেক্ষে ঘরে থাকার অনুমতি দিয়েছে তার স্বাস্থ্য বিবেচনায়। তার শারীরিক অবস্থা এবং বয়স বিবেচনায় তাকে শর্তসাপেক্ষে কারাগারের বাইরে ঘরে অবস্থান করার অনুমতি দেওয়া হয়েছে। সেই শর্ত অনুযায়ী তিনি রাজনীতিও করতে পারেন না।’

**তিন গ্রন্থকারের পাঁচ বইয়ের মোড়ক উন্মোচন**

এর আগে মন্ত্রণালয়ের সভাকক্ষে কবি ও গবেষক সৌমিত্র দেব রচিত ‘বঙ্গবন্ধুর জীবন ও শিল্পভাবনা’, গবেষক ও রাজনীতিক শামীমা সুলতানার লেখা ‘শেখ হাসিনা একটি কালজয়ী উপাখ্যান’ এবং ‘শেখ রেহানা এক দীপ্ত শিখা’, তথ্য মন্ত্রণালয়ের উপসচিব ড. শেখ মুসলিমা মুন রচিত কাব্যগ্রন্থ ‘স্বপ্নলোকের নদী’ এবং গবেষণাগ্রন্থ ‘এইচআইভি-এইডস ঝুঁকি ও জেন্ডার সম্পর্ক: বাংলাদেশের নারী যৌনকর্মী’ বইয়ের মোড়ক উন্মোচন করেন তথ্যমন্ত্রী ড. হাছান মাহ্‌মুদ।

এ সময় তিনি বলেন, ‘ভাষার মাস ফেব্রুয়ারিতে যখন একুশে গ্রন্থ মেলা চলছে তখন তিনজন লেখককেই আমি অভিনন্দন জানাই। বই লেখা কঠিন কাজ। ধৈর্য এবং লেখার মুন্সিয়ানা থাকলেই কেবল বই লেখা সম্ভবপর হয়। সেই সাথে আমি মনে করি যে, বইগুলোর মান নিয়ন্ত্রণের দিকে একটু আমাদের মনোযোগ দেওয়া প্রয়োজন। কারণ অনেক বই রচিত হচ্ছে, বইমেলায় সেগুলোর মোড়ক উন্মোচন হচ্ছে, কিন্তু সবগুলোর মান ঠিক আছে কি না সেটি দেখা প্রয়োজন।’

#

আকরাম/সিরাজ/রফিকুল/শামীম/২০২৩/১৭২০ঘণ্টা

তথ্যবিবরণী                                                                                        নম্বর : ৭৩১

**সৌর প্রকল্পসমূহের দ্রুত সাফল্য পেতে প্রয়োজন প্রযুক্তি ও অর্থায়ণ**

**-বিদ্যুৎ প্রতিমন্ত্রী**

ঢাকা, ১০ ফাল্গুন (২৩ ফেব্রুয়ারি):

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, সৌর প্রকল্পসমূহের দ্রুত সাফল্য পেতে প্রয়োজন প্রযুক্তি ও অর্থায়ণ। নবায়ণযোগ্য ও ক্লিন জ্বালানিকে অগ্রাধিকার দেয়া হচ্ছে। সোলার রুফটপ বা ভাসমান সোলার প্রকল্পের চ্যালেঞ্জগুলো চিহ্নিত করা হয়েছে। রোডম্যাপ অনুসারে চ্যালেঞ্জগুলো মোকাবিলা করা হবে।

প্রতিমন্ত্রী আজ ঢাকায় ইন্টারকন্টিনেন্টাল হোটেলে বিদ্যুৎ বিভাগ এবং ইন্টারন্যাশনাল সোলার অ্যালিয়েন্স (আইএসএ) এর মধ্যে কান্ট্রি পার্টনারশিপ এগ্রিমেন্ট (সিপিএ) চুক্তি স্বাক্ষর অনুষ্ঠানে ভার্চুয়ালি প্রধান অতিথির বক্তব্যে এসব কথা বলেন।

প্রতিমন্ত্রী বলেন, বাংলাদেশ কার্বন নিঃসরণকে বিশেষ গুরুত্ব দিয়েছে। ২০৪১ সালের মধ্যে ৪০ ভাগ ক্লিন এনার্জি হতে বিদ্যুৎ উৎপাদনের লক্ষ্যমাত্রা নির্ধারণ করা হয়েছে। ২০৩০ সাল নাগাদ সোলার হতে ৪০০০ মেগাওয়াট বিদ্যুৎ উৎপাদনের প্রকল্পসমূহ হাতে নেয়া হয়েছে। বায়ু বিদ্যুৎ, বর্জ্য বিদ্যুৎ, জলবিদ্যুৎসহ অন্যান্য নবায়ণযোগ্য জ্বালানি হতেও বিদ্যুৎ উৎপাদনের কার্যক্রম চলমান রয়েছে। পাইলট প্রকল্পগুলো নির্ধারিত সময়েই সাফল্যের মুখ দেখবে। রুফটপ সোলারকে উৎসাহিত করতে নেট মিটারিং গাইডলাইন প্রণয়ন করা হয়েছে। কৃষিতেও সৌরবিদ্যুৎ ব্যবহারের উদ্যোগ বাড়ানো হচ্ছে।

চুক্তিতে স্বাক্ষর করেন বিদ্যুৎ বিভাগের পক্ষে বিদ্যুৎ সচিব মোঃ হাবিবুর রহমান এবং আইএসএ-এর পক্ষে মহাপরিচালক Dr.Ajay Mathur।

চুক্তির আওতায়- সোলার রোডম্যাপ, BRRI কে ২ কিলোওয়াট ক্ষমতাসম্পন্ন ১২টি ট্রলি মাউন্টেড সোলার ইরিগেশন সিস্টেম, ২ কিলোওয়াট ক্ষমতার ১২টি পোর্টেবল সোলার প্যাডি থ্রাশার এবং ১.৫ কিলোওয়াট ক্ষমতার সোলার ড্রিংকিং ওয়াটার প্ল্যান্ট সরবরাহ, ২২ কিলোওয়াট ক্ষমতার দুইটি রুফটপ সোলার স্থাপন এবং যে কোনো একটি রেলওয়ে প্ল্যাটফর্মে রুফটপ সোলার প্রকল্প স্থাপন, ফ্লোটিং সোলার প্রকল্পের ফিজিবিলিটি স্টাডি সম্পাদন ও ফ্লোটিং সোলার প্রকল্প স্থাপনে সহায়তা। এছাড়া, পানি উন্নয়ন বোর্ডের নিয়ন্ত্রণাধীন দু’টি ম্যানুয়াল ফ্লুইস গেটকে ফ্লোটিং সোলারের মাধ্যমে অটো সুইচ গেটে রূপান্তর, প্রয়োজনীয় মানবসম্পদ উন্নয়ন এবং দক্ষতা বৃদ্ধি, তথ্য বিনিময় এবং সর্বোত্তম অনুশীলনকে উৎসাহিত করা, মানসম্পন্ন সৌরপণ্যের প্রসার, প্রযুক্তিগত এবং অর্থনৈতিক সক্ষমতা সুদৃঢ়করণ এবং উদ্ভাবনী প্রযুক্তি স্থাপনের জন্য একটি সৌর প্রযুক্তি অ্যাপ্লিকেশন রিসোর্স সেন্টার স্থাপন ও অপারেশনে সহায়তা। এছাড়া, সোলার পাওয়ারড কোল্ড স্টোরেজ স্থাপনও এ চুক্তির আওতায় সহায়তার ক্ষেত্র হিসেবে বিবেচনা করা হচ্ছে।

বিদ্যুৎ সচিব মোঃ হাবিবুর রহমানের সভাপতিত্বে অনুষ্ঠানে অন্যান্যের মাঝে পানি সম্পদ মন্ত্রণালয়ের সচিব নাজমুল আহসান, স্রেডার চেয়ারম্যান মুনিরা সুলতানা, এডিবি'র ডেপুটি কান্ট্রি ডিরেক্টর Jiangbo Ning ও বিদ্যুৎ বিভাগের যুগ্মসচিব নিরোদ চন্দ্র মণ্ডল বক্তব্য রাখেন।

#

আসলাম/সিরাজ/রফিকুল/শামীম/২০২৩/১৬৪০ঘণ্টা

তথ্যবিবরণী নম্বর : ৭৩০

**শিক্ষার্থীদের সততা ও নিষ্ঠায় বড় হতে হবে**

**--- খাদ্যমন্ত্রী**

সাপাহার (নওগাঁ), ১০ ফাল্গুন (২৩ ফেব্রুয়ারি) :

শিক্ষার্থীদের সততা ও নিষ্ঠায় বড় হতে হবে। সোনার মানুষ হিসেবে নিজেদের প্রতিষ্ঠিত করতে হবে। সুশিক্ষায় শিক্ষিত শিক্ষার্থীদের হাত ধরেই স্মার্ট বাংলাদেশ গড়ে উঠবে বলে উল্লেখ করেছেন খাদ্যমন্ত্রী বীর মুক্তিযোদ্ধা সাধন চন্দ্র মজুমদার।

আজ সাপাহার উপজেলার চৌধুরী চাঁন মোহাম্মদ মহিলা ডিগ্রি কলেজ প্রাঙ্গণে ‘নবীন বরণ ও অভিবাবক সমাবেশ-২০২৩’ এ প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন,বাংলাদেশের জন্ম কিভাবে হলো তার প্রকৃত ইতিহাস শিক্ষার্থীদের জানতে হবে। আমাদের শেকড়ের কথা মনে রাখতে হবে। বিশ্বে ভাষার জন্য জীবন দিয়েছে একমাত্র বাঙালি জাতি। প্রধানমন্ত্রী শেখ হাসিনার ঐকান্তিক প্রচেষ্টার ফলে ২১ ফেব্রুয়ারি এখন আন্তর্জাতিক মাতৃভাষা দিবস। এটা আমাদের জন্য গর্বের।

শিক্ষার্থীদের তথ্যপ্রযুক্তির ভালো দিকগুলো গ্রহণ করে আধুনিক ও প্রতিযোগিতামূলক বিশ্বে নিজেদের প্রতিষ্ঠিত করার আহ্বান জানিয়ে মন্ত্রী বলেন, মোবাইল ব্যবহারের ভালো ও মন্দ দিক আছে। শিক্ষার্থীদের ভালো দিক গ্রহণ করতে হবে। তিনি বলেন, প্রধানমন্ত্রী শেখ হাসিনা ১৯৯৮ সালে তাঁর নওগাঁ সফরকালে চাঁদ মোহাম্মদ মহিলা ডিগ্রি কলেজের ছাত্রী হোস্টেল নির্মাণ ও জবই বিল প্রকল্প গ্রহণের আশ্বাস দিয়েছিলেন। প্রধানমন্ত্রী সে কথা রেখেছেন।

চৌধুরী চাঁন মোহাম্মদ মহিলা ডিগ্রি কলেজের গভর্নিং বডির সভাপতি মোঃ ইসমত এনামুল হকের সভাপতিত্বে অনুষ্ঠানে সম্মানিত অতিথি হিসেবে উপস্থিত ছিলেন রাজশাহী বিশ্ববিদ্যালয়ের উদ্ভিদ বিজ্ঞান বিভাগের প্রফেসর শহিদুল ইসলাম, সাপাহার সরকারি কলেজের অধ্যক্ষ প্রফেসর মোঃ শহিদুর রহমান, উপজেলা পরিষদের চেয়ারম্যান মোঃ শাহজাহান হোসেন, উপজেলা নির্বাহী কর্মকর্তা মোঃ আব্দুল্লাহ আল মামুন, সাবেক উপজেলা চেয়ারম্যান মোঃ শামসুল আলম শাহ চৌধুরী এবং চৌধুরী চাঁন মোহাম্মদ মহিলা ডিগ্রি কলেজের অধ্যক্ষ মোঃ আবু এরফান আলী।

এর আগে খাদ্যমন্ত্রী ২ কোটি ৬৮ হাজার টাকা ব্যয়ে ৪ তলাবিশিষ্ট চৌধুরী চাঁন মোহাম্মদ মহিলা ডিগ্রি কলেজের একাডেমিক ভবনের উদ্বোধন করেন।

#

কামাল/সিরাজ/রফিকুল/জয়নুল/২০২৩/১৬৫০ঘণ্টা

তথ্যবিবরণী নম্বর : ৭২৯

**বনভূমির দখল উচ্ছেদ কার্যক্রম জোরদারের নির্দেশ পরিবেশমন্ত্রীর**

ঢাকা, ১০ ফাল্গুন (২৩ ফেব্রুয়ারি):

বনভূমির অবৈধ দখলদারদের উচ্ছেদ কার্যক্রম জোরদারে বন অধিদপ্তরের প্রধান বন সংরক্ষকসহ সংশ্লিষ্টদের নির্দেশ দিয়েছেন পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন। তিনি বলেন, দেশব্যাপী বনভূমির অবৈধ দখল উচ্ছেদে যথাযথ আইনানুগ ব্যবস্থা গ্রহণ অব্যাহত রাখতে হবে।

আজ মন্ত্রণালয়ের সভাকক্ষে অনুষ্ঠিত বার্ষিক উন্নয়ন কর্মসূচির অগ্রগতি পর্যালোচনা সভায় পরিবেশমন্ত্রী এ নির্দেশ দেন।

মন্ত্রী এসময় ডুলাহাজারা ও গাজীপুরের বঙ্গবন্ধু সাফারি পার্কের বন্যপ্রাণীদের যথাযথভাবে দেখাশোনার প্রয়োজনীয় ব্যবস্থা গ্রহণ করতেও সংশ্লিষ্টদের নির্দেশ দেন। তিনি বলেন, কোনো প্রাণী অসুস্থ হলে বিশেষজ্ঞদের মাধ্যমে পরামর্শ গ্রহণ করতে হবে।

মন্ত্রী আরো বলেন, শব্দদূষণ নিয়ন্ত্রণে জনসচেতনতা বৃদ্ধির লক্ষ্যে প্রিন্ট ও ইলেকট্রনিক মিডিয়ায় প্রচারণা জোরদার করতে হবে। এছাড়া, বায়ুদূষণ রোধে চলমান অভিযান অব্যাহত রাখতে হবে এবং সকল উন্নয়ন কার্যক্রম যথাযথভাবে বাস্তবায়ন করতে হবে।

সভায় মন্ত্রণালয়ের সচিব ডক্টর ফারহিনা আহমেদ, অতিরিক্ত সচিব ইকবাল আব্দুল্লাহ হারুন, মোঃ মনিরুজ্জামান, সঞ্জয় কুমার ভৌমিক ও মোঃ মিজানুর রহমান এনডিসি, পরিবেশ অধিদপ্তরের মহাপরিচালক ডক্টর আবদুল হামিদ, বন অধিদপ্তরের প্রধান বন সংরক্ষক মোঃ আমীর হোসাইন চৌধুরীসহ বিভিন্ন দপ্তরের প্রধান এবং মন্ত্রণালয়ের ঊর্ধ্বতন কর্মকর্তাগণ উপস্থিত ছিলেন।

#

দীপংকর/সিরাজ/রফিকুল/লিখন/২০২৩/১৬২১ঘণ্টা

তথ্যবিবরণী নম্বর : ৭২৮

**তথ্যপ্রযুক্তি ও বিজ্ঞান শিক্ষায় নারীদের অংশগ্রহণ বৃদ্ধিতে সরকারের গুরুত্বারোপ**

**-প্রতিমন্ত্রী ইন্দিরা**

ঢাকা, ১০ ফাল্গুন (২৩ ফেব্রুয়ারি):

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, তথ্যপ্রযুক্তি ও বিজ্ঞান শিক্ষায় নারীদের অংশগ্রহণ বৃদ্ধিতে সরকার গুরুত্ব প্রদান করছে। ডিজিটাল বাংলাদেশের স্বপ্ন বাস্তবায়ন করে প্রধানমন্ত্রী শেখ হাসিনা স্মার্ট বাংলাদেশে নির্মাণে স্মার্ট নেতৃত্ব দিচ্ছেন।

প্রতিমন্ত্রী বলেন, সরকার নারীর ক্ষমতায়ন, জেন্ডার সমতা অর্জন, উন্নয়ন এবং নারী নির্যাতন প্রতিরোধে ডিজিটাল প্রযুক্তির ব্যবহার, উদ্ভাবনের লক্ষ্যে বিভিন্ন আইন, পলিসি ও স্ট্রাটেজি প্রণয়ন ও বাস্তবায়ন করছে। নারীদের নিরাপদ ইন্টারনেট, সাইবার নিরাপত্তা, বাল্যবিবাহ এবং নারী নির্যাতন প্রতিরোধে সচেতন করা হচ্ছে।

প্রতিমন্ত্রী ফজিলাতুন নেসা ইন্দিরা আজ রাজধানীর আগারগাঁওয়ে পর্যটন ভবনে মহিলা ও শিশু বিষয়ক মন্ত্রণালয় ও ইউএন উইমেন বাংলাদেশ আয়োজিত ৬৭তম কমিশন অন দ্য স্ট্যাটাস অব উইমেনের অধিবেশন উপলক্ষ্যে কন্সাল্টেশন সভায় প্রধান অতিথির বক্তৃতায় এসব কথা বলেন।

মহিলা ও শিশু বিষয়ক মন্ত্রণালয়ের সচিব মো: হাসানুজ্জামান কল্লোলের সভাপতিত্ব উপস্থিত ছিলেন ইউএন উইমেন বাংলাদেশের কান্ট্রিরিপ্রেজেন্টিভ গীতাঞ্জলী সিং, মহিলা বিষয়ক অধিদপ্তরের মহাপরিচালক ফরিদা পারভীন ও জাতীয় মহিলা সংস্থার নির্বাহী পরিচালক আবেদা আকতার।

কন্সাল্টেশন সভায় অংশগ্রহণকারী বিভিন্ন মন্ত্রণালয়ের ফোকাল পয়েন্টস, সিভিল সোসাইটি ও উন্নয়ন সংস্থার প্রতিনিধিবৃন্দ দলগত কাজের মাধ্যমে ৬৭তম কমিশন অন দ্য স্ট্যাটাস অব উইমেনের এগ্রিড কনক্লুশনের ওপর প্রযুক্তি ও বিজ্ঞান শিক্ষা, গবেষণা, আর্টিফিশিয়াল ইন্টেলিজেন্স, প্রযুক্তি হস্থান্তর ও সাইবার নিরাপত্তা বিষয়ে নারীদের অগ্রাধিকার প্রদানের বিষয়ে মতামত তুলে ধরে।

#

আলমগীর/রবি/ইমা/২০২৩/১৫৩০ ঘন্টা

তথ্যবিবরণী                                                                                                 নম্বর : ৭২৭

**বোচাগঞ্জ মহিলা আওয়ামী লীগের সাধারণ সম্পাদকের মৃত‍্যুতে**

**নৌপরিবহন প্রতিমন্ত্রীর শোক**

বোচাগঞ্জ (দিনাজপুর), ১০ ফাল্গুন (২৩ ফেব্রুয়ারি) :

বাংলাদেশ মহিলা আওয়ামী লীগ, বোচাগঞ্জ উপজেলা, দিনাজপুর শাখার সাধারণ সম্পাদক নাজমা ফেরদৌস পুতুলের মৃত‍্যুতে গভীর শোক ও দুঃখ প্রকাশ করেছেন দিনাজপুর-২ আসনের সংসদ সদস‍্য এবং নৌপরিবহন প্রতিমন্ত্রী খালিদ মাহমুদ চৌধুরী।

আজ এক শোকবার্তায় প্রতিমন্ত্রী মরহুমার বিদেহী আত্মার শান্তি কামনা করেন এবং তাঁর শোকসন্তপ্ত পরিবারের সদস‍্যদের প্রতি গভীর সমবেদনা জানান।

উল্লেখ‍্য, নাজমা ফেরদৌস পুতুল আজ দিনাজপুরের একটি হাসপাতালে মৃত্যুবরণ করেন (ইন্নালিল্লাহি .......... রাজিউন)। তিনি দীর্ঘদিন দুরারোগ্য ব্যাধি ক্যান্সারে আক্রান্ত ছিলেন। মৃত্যুকালে তাঁর বয়স হয়েছিল   
৫৬ বছর। তিনি স্বামী, দুই পুত্রসহ অসংখ‍্য আত্মীয়স্বজন ও শুভাকাঙ্খি রেখে গেছেন।

#

জাহাঙ্গীর/রবি/কলি/আসমা/২০২৩/১১৩০ ঘণ্টা